Toepassing maak personeelbestuur maklik | Landbou
Mnr. Thias Taute wys hoe maklik dit is om data vir werkers op die Sircula-toepassing se bestuursplatform te laai.
Om makliker tred te hou met elke plaaswerker se pligte, prestasie en potensiaal het mnr. Thias Taute 'n toepassing ontwikkel wat personeelinligting aanteken en bygewerk hou.
Dit het hom opgeval dat plaaswerkers soms vir opleiding gestuur word sonder dat hulle weet hoekom hulle daar is en waarheen hulle in hul werkplek op pad is, sê Taute, hoof van opleiding en ontwikkeling by die Hoedspruit Hub in Limpopo.
Met die hulp van 'n sagteware-ontwikkelaar en 'n paar vennote het Taute begin bou aan 'n toepassing om werkers se posbeskrywings op 'n slimfoon, tablet of rekenaar vas te lê waar die werker dit kan sien en onderteken.